पहले डॉक्टर अपने अनुभवों के आधार पर मरीज का इलाज करते थे। इसलिए उपचार के पहले उन्हें बहुत तरीके की जांच की जरूरत महसूस नहीं होती थी। पहले डॉक्टर और मरीज के बीच विश्वास का मजबूत रिश्ता था क्योंकि मरीज के पास बीमारी के बारे में पहले से ज्य़ादा जानकारी नहीं होती थी, पर अब ऐसा नहीं है। इंटरनेट की वजह से मरीजों में जागरूकता बढी, यह बहुत अच्छी बात है, पर इसका एक बहुत बडा नुकसान यह भी है कि मरीज डॉक्टर की योग्यता और अनुभवों के बजाय इंटरनेट से मिली जानकारियों पर ज्य़ादा भरोसा करते हैं। स्वास्थ्य बीमा की वजह से हर मरीज महंगे अस्पताल में जाना चाहता है। वह डॉक्टर का योग्यता का मूल्यांकन उसकी फीस के आधार पर करता है। उसे बुजुर्ग और अनुभवी के बजाय युवा डॉक्टर्स पर ज्य़ादा भरोसा है। वह अपनी बीमारी की गंभीरता या शारीरिक अवस्था पर ध्यान देने के बजाय यह सोचता है कि अगर मैंने इलाज में दो लाख रुपये खर्च किए हैं तो मुझे बहुत जल्दी आराम मिलना चाहिए। सुप्रीम कोर्ट के एक फैसले के अनुसार इलाज के दौरान अगर मरीज को कोई शारीरिक क्षति पहुंचती है या उसकी मौत हो जाती है तो उसकी आय के आधार पर मुआवजा तय होगा, जिसकी भरपाई डॉक्टर को करनी होगी। जरा सोचिए, यह डॉक्टर्स के लिए कितनी मुश्किल स्थिति है कि वह सभी मरीजों से बराबर फीस लेता है, लेकिन उसे मरीज की आय के अनुकूल मुआवजा देना होगा। यह स्थिति डॉक्टर्स और मरीज दोनों के लिए बेहद चुनौतीपूर्ण है।